SKRIFTLIG FORESPØRGSEL E-2091/01

af Paul Rübig (PPE-DE) til Kommissionen

(13. juli 2001)

Om: Forbud mod, at børn udfører natarbejde - arbejdsstart kl. 4.00 for bagerlærlinge

Rådets direktiv 94/33/EF(1) af 26. juni 1994 om beskyttelse af unge på arbejdspladsen indeholder bestemmelser om begrænsning af unges natarbejde. I henhold til artikel 9 fastlægges der et principielt forbud mod, at unge arbejder mellem kl. 22.00 og kl. 6.00 eller mellem kl. 23.00 og kl. 7.00. Medlemsstaterne kan, jf. artikel 9, stk. 2, litra a, give tilladelse til arbejde i særlige aktivitetssektorer. Dog er arbejde mellem kl. 24.00 og kl. 4.00 i henhold til litra b i alle tilfælde forbudt.

Disse bestemmelser skaber navnlig vanskeligheder i bagerier. På grund af kundernes skiftende ønsker er det blevet nødvendigt i stadig højere grad at forlægge brødproduktionen til nattetimerne. Friskt brød og bagværk skal allerede ligge klar i brødudsalgene kl. 6.00 om morgenen. Bagerlærlinge må imidlertid på grund af ovennævnte bestemmelser ikke arbejde før kl. 4.00, hvorfor de går glip af muligheden for at få kendskab til dejfremstilling, som er et væsentligt element i erhvervsuddannelsesforskrifterne for bagerhåndværket. Dette kunne afhjælpes i form af en ændring af direktivet om beskyttelse af unge på arbejdspladsen, som gør forbudet mod natarbejde mere restriktivt.

Navnlig små og mellemstore bagerier, der altid har været dem, der har uddannet de fleste lærlinge, ville således fremover være endnu mere opsat på at uddanne lærlinge.

Er Kommissionen klar over, at artikel 9, stk. 2, litra b, i Rådets direktiv 94/33/EF står hindrende i vejen for uddannelse og beskæftigelse af bagerlærlinge?

Vil Kommissionen overveje at foretage en ændring af artikel 9, stk. 2, litra b, i Rådets direktiv 94/33/EF om beskyttelse af unge på arbejdspladsen, således at pligten til at afstå fra natarbejde i fire timer betinges af bagerlærlingens læreår, således at perioden, i hvilken natarbejde er forbudt, berammes til at være fra kl. 23.00 til kl. 3.00 for andetårslærlinge og fra kl. 22.00 til kl. 2.00 for tredjeårslærlinge?

(1) EFT L 216 af 20.8.1994, s. 12.

Svar afgivet på Kommissionens vegne af Anna Diamantopoulou

(5. september 2001)

Kommissionen vil gerne henlede det ærede medlems opmærksomhed på artikel 1 i Rådets direktiv 94/33/EF af 22. juni 1994 om beskyttelse af unge på arbejdspladsen(1), hvor der står, at medlemsstaterne skal de træffe de nødvendige foranstaltninger for at sikre, at unges arbejde reguleres nøje og beskyttes på de betingelser, der er fastsat i direktivet, og at medlemsstaterne generelt sørger for, at arbejdsgiverne sikrer de unge arbejdsbetingelser, som er tilpasset deres alder.

Med hensyn til natarbejde udført af unge er det fastsat i direktivet, at medlemsstaterne skal træffe de nødvendige foranstaltninger for at forbyde arbejde mellem kl. 22.00 og kl. 06.00 eller mellem kl. 23.00 og kl. 07.00. Medlemsstaterne kan ved lov eller administrative bestemmelser for særlige aktivitetssektorer tillade, at 15-17 årige arbejder i den periode, i hvilken natarbejde er forbudt, men også i sådanne tilfælde skal arbejde mellem midnat og kl. 04.00 være forbudt. Den mulighed, der er fastlagt i direktivet for at fravige dette generelle forbud i visse sektorer, dækker ikke bagerier.

Kommissionen føler, at disse bestemmelser giver medlemsstaterne mulighed for at finde en balance mellem kravene til unges lærlingeuddannelse og behovet for at beskytte unge mod arbejde, der kan virke skadeligt på deres sundhed, sikkerhed og fysiske udvikling. Kommissionen planlægger ikke i øjeblikket at fremsætte forslag om nogen ændringsforslag til direktivet.

(1) EFT L 216 af 20.8.1994.